গোবর নিয়ে লড়াই!
পুজোর থিম গোবর। শিরোনাম ‘গোবর্ধন’। ঘুঁটে, গোবর গোলা, গোবরের মডেলের থিমের সেই পুজোর ‘দখলদারি’ নিয়ে গোবর ‘ছোড়াছুড়ি’র অবস্থা রাজ্যের দুই মন্ত্রী শশী পাঁজা এবং সাধন পাণ্ডের মধ্যে। এলাকা শশীর। সেখানে ব্যানারে সাধনের নাম ছিল। অভিযোগ, শশীর পাড়ার পুজোর ব্যানারে সাধনের নাম কেন থাকবে, তা নিয়েই গোল বাধে। মণ্ডপের কাজও বন্ধ ছিল কয়েকদিন। দুই মন্ত্রীই অবশ্য বিষয়টি নিয়ে সরাসরি কোনও মন্তব্য না করলেও বুঝিয়ে দিয়েছেন যে, কেউই জায়গা ছাড়বেন না।
গোবর নিয়ে পুজোর থিম করেছে শোভাবাজার বড়তলা সর্বজনীন দুর্গোত্সব কমিটি। অভিযোগ, দুই মন্ত্রীর ‘বিরোধে’ মণ্ডপের কাজ বন্ধ হয়ে গিয়েছিল। দিন দশেক কাজ বন্ধ থাকার পর ফের কাজ শুরু হয়। এলাকার ‘প্রভাব’ নিয়ে মাঝেমধ্যেই দুই মন্ত্রীর অনুগামীদের মধ্যে গন্ডগোল বাধে বলে অভিযোগ। এবার সেই ‘বিরোধ’ বেধেছে গোবরের মণ্ডপ নিয়ে। তবে পাড়ার এক বাসিন্দার কথায়, এখন দু’পক্ষের মধ্যে সন্ধি! সাধন ঘনিষ্ঠ বলে পরিচিত পুজোর আহ্বায়ক তথা এলাকার কাউন্সিলর সুনন্দা সরকার বলেন, ‘‘বিরোধের বিষয়ে আমি কিছুই জানি না। ১৮ নম্বর ওয়ার্ডে এত কাজ যে শেষ করতে পারি না। এখন ম্যালেরিয়া-ডেঙ্গিতে মূল ফোকাস।’’ পুজোর সঙ্গে যুক্ত এলাকার এক বাসিন্দার কথায়, ‘‘শশী পাঁজা আমাদের পাড়ার লোক, মাননীয় বিধায়ক এবং‌ মন্ত্রী। কিন্তু তিনি নিজের পাড়ায় আরেক মন্ত্রী সাধন পাণ্ডের ঢুকে পড়াটা মানতে পারেননি। এমনটাই তো ঘটেছে। পুজো কমিটির লোকেদের কাছে গেলেই জানতে পারবেন।’’ 
এ বিষয়ে শশী বলেন, ‘‘পুজোটা তো আমারই বিধানসভা এলাকার মধ্যে। অন্য কারও বিষয়ে সেন্টিমেন্ট কাজ করছে হয়তো। কমিটির মধ্যে কিছু হয়েছে। তবে আমি কিছুই জানি না।’’ সাধনের কথায়, ‘‘আমি হাজারটা পুজো কমিটির সঙ্গে যুক্ত। কে আপত্তি করছেন জানি না। তবে মানুষের পাশে থাকি। মানুষই আমাকে মনে রাখেন।’’